b"\n_START_ARTICLE_\nVila de Vin\xc3\xa7\xc3\xa0\n_START_SECTION_\nHist\xc3\xb2ria\n_START_PARAGRAPH_\nEl lloc de Vin\xc3\xa7\xc3\xa0, anomenat castrum Vinsanum \xc3\xa9s esmentat ja el 939; despr\xc3\xa9s, el 950 i el 953 l'esment \xc3\xa9s com a villa Vin\xc3\xa7anum. El 1019 i el 1943 l'esment \xc3\xa9s com a forcia i castro._NEWLINE_La senyoria de Vin\xc3\xa7\xc3\xa0 rest\xc3\xa0 sempre en possessi\xc3\xb3 reial, procedent dels vescomtes de Cerdanya, despr\xc3\xa9s comtes de Cerdanya, i m\xc3\xa9s tard de Rossell\xc3\xb3 i Cerdanya, dels quals pass\xc3\xa0 al reis de Mallorca i, finalment als comtes-reis catalans. El febrer del 1218 Nun\xc3\xb3 San\xc3\xa7 I, senyor de Cerdanya i Rossell\xc3\xb3 atorgava a Vin\xc3\xa7\xc3\xa0 els mateixos privilegis que tenia Vilafranca de Conflent, a m\xc3\xa9s d'alguna prerrogativa access\xc3\xb2ria, com l'exempci\xc3\xb3 dels mals usos de cug\xc3\xbacia, eixorquia i intestia._NEWLINE_El 1245 Jaume I el Conqueridor confirmava tots aquests privilegis, amb una condici\xc3\xb3: la construcci\xc3\xb3, a c\xc3\xa0rrec dels vin\xc3\xa7anencs, de les muralles de la vila. L'infant Jaume, fill de Jaume I, tornava a confirmar-ho tot plegat el 1270, i els reis de Mallorca hi tornaven anys m\xc3\xa9s tard. El recinte fortificat que es constru\xc3\xad en aquell moment \xc3\xa9s el que es descriu en aquest article._NEWLINE_Es mantingu\xc3\xa9 com a vila reial fins al 1375, quan Pere el Cerimoni\xc3\xb3s la don\xc3\xa0 en franc alou a la seva filla Joana. Casada Joana amb Pere de Rocabert\xc3\xad, la senyoria pass\xc3\xa0 el 1393 a llur fill, Pere d'Emp\xc3\xbaries, casat amb Joana de Rocabert\xc3\xad; la darrera enviud\xc3\xa0 i succe\xc3\xad el seu marit com a senyora de Vin\xc3\xa7\xc3\xa0 i, la seva mort, Vin\xc3\xa7\xc3\xa0 pass\xc3\xa0 als Rocabert\xc3\xad. Aix\xc3\xad, el 1423 el vescomte Dalmau VIII de Rocabert\xc3\xad era senyor de Vin\xc3\xa7\xc3\xa0. Els fets pol\xc3\xadtics de mitjan segle XV feren que els Rocabert\xc3\xad en fossin desposse\xc3\xafts, i Vin\xc3\xa7\xc3\xa0 an\xc3\xa0 a parar a mans de Francesc Despl\xc3\xa0, fins que el 1493 un altre Rocabert\xc3\xad, Onofre, en recuper\xc3\xa0 el domini, amb la restituci\xc3\xb3 dels comtats de la Catalunya del Nord a la Corona.\n_START_SECTION_\nEl recinte fortificat\n_START_PARAGRAPH_\nMinuciosament descrit per Alart en un moment que es conservaven m\xc3\xa9s elements del recinte murallat que no pas ara, el recinte murallat de Vin\xc3\xa7\xc3\xa0 tenia cinc portals, dos al nord (Portals de Marc\xc3\xa8vol, antigament de la Font, i del Barri, o del Barri del Prat), dos a l'oest (Portals del Puig i de Domanova, o de Fran\xc3\xa7a) i un al sud (Portal de la Vila Nova). El recinte resseguia a l'oest l'actual carrer de la Muralla sencer, carrer que restava dins del recinte murallat, del Portal del Puig (on ara hi ha el carrer d'en Presa) cap al nord, a m\xc3\xa9s d'un petit tram cap al sud que es trobava a l'interior de l'illa de cases que es troba al llarg de l'Avinguda del General de Gaulle, entre el carrer d'en Presa i el de l'Esgl\xc3\xa9sia, on la muralla feia un angle recte tal vegada amb una torre a l'angle. A la cru\xc3\xaflla amb el carrer de l'Esgl\xc3\xa9sia hi havia el Portal de la Vila Nova, del qual nom\xc3\xa9s es conserva el passatge actualment per sota de les cases._NEWLINE_La muralla meridional continuava cap a llevant des de la que s'ha acabat de descriure seguint l'Avinguda del General de Gaulle, amb una bestorre a l'angle on l'avinguda gira cap al nord, davant de Correus. Girant cap al nord, el pany de muralla est resseguia l'avinguda esmentada, amb una bestorre quadrada a mig tra\xc3\xa7at i una de rodona al nord, on la muralla girava cap a ponent. No hi havia cap portal; tal vegada alguna portella. En aquest tram, el pany de muralla era totalment recte. El tram nord anava paral\xc2\xb7lel, una mica al sud, del carrer dels Murs, tal com s'ha conservat sencer en alguns trams. En aquest tram hi havia els dos portals esmentats, les dues torres d'angle, una a cada extrem, i una bestorre al Portal de Marc\xc3\xa8vol._NEWLINE_En el Portal de Marc\xc3\xa8vol, antigament de la Font, tamb\xc3\xa9 anomenat de la Sal, hi ha la capelleta de la Mare de D\xc3\xa9u de l'Esperan\xc3\xa7a. Cal destacar en aquesta porta, molt ben conservada, destaca el tram de volta de can\xc3\xb3 que cobreix el pas del portal, dessota mateix de la capella esmentada. El portal s'obre en una torre, com el Portal del Barri. Aquest darrer portal est\xc3\xa0 encara m\xc3\xa9s ben conservat, i conserva la major part dels seus elements, fins i tot amb restes del matac\xc3\xa0."